*Pressemeddelelse, 7. februar 2018*

*Pressebilleder er vedhæftet. Fotograf noteret i billedtitel.*

**Heartland Festival 2018 præsenterer: Van Morrison, AV AV AV, Søren Huss og When Saints Go Machine**

**Endnu et legendarisk hovednavn kan opleves på Heartland til sommer, når Van Morrison gæster Egeskov Slot. Festivalen kan desuden offentliggøre, at AV AV AV, Søren Huss og When Saints Go Machine også vil kunne opleves på den tredje udgave af Heartland Festival, som finder sted fra den 31. maj til 2. juni 2018. Samtidig offentliggøres det foreløbige dagsprogram, mens dagsbilletter bliver sat til salg torsdag den 8. februar klokken 10.00.**

38 studiealbum, en karriere der spænder over 60 år og et cv, der tæller både *the Rock and Roll Hall of Fame*, *Songwriters Hall of Fame* og flere Grammy-priser taler sit eget tydelige sprog. Heartland Festival 2018 får besøg af en levende legende, når 72-årige **Van Morrison** optræder på Heartland Festival 2018. Udover ”Van the Man” kan Heartland samtidig offentliggøre tre danske artister: **AV AV AV**, **Søren Huss** og **When Saints Go Machine.**

**En genrenedbrydende kæmpe**

Det nordirske musikalske ikon med det borgerlige navn Sir George Ivan Morrison er utvivlsomt en af de mest markante navne på den internationale musikscene. Og trods en karriere, som spænder helt tilbage til hans tidlige teenageår i slutningen af 50’erne, har **Van Morrison** formået konstant at holde sig aktuel gennem sin nyskabende og genrenedbrydende musikalske stil.

En stil, hvor blues, rock, jazz og sågar keltisk folkemusik ikke nødvendigvis er modsætninger, men derimod kan danne grundlaget for nye, musikalske oplevelser, som både kan udfordre og fascinere enhver musikelsker på tværs af generationer.

Hans eklektiske stil blev senest illustreret i 2017, hvor ”Van the Man” udgav hele to nye studiealbum. Først *Roll With the Punches*, hvor han på 10 coversange og fem originaler dykker ned i bluesen, som har været en del af Van Morrisons repertoire siden hans tidlige karriere i bandet Them. Dernæst på den jazzede *Versatile*, som måske er den mest rammende titel for et Van-album nogensinde.

For Van Morrison kendetegnes om noget ved sin alsidighed, og der er derfor lagt op til en unik oplevelse, som alle kan samles om, når den ikoniske legende kan opleves med hits som *Brown Eyed Girl*, *Here Comes the Night* og *Baby, Please Don’t Go* på Heartland Festival til sommer.

**Tre stærke danske artister**

Sammen med offentliggørelsen af Van Morrison bliver der tilføjet tre stærke, danske navne til musikprogrammet.

Supertrioen **AV AV AV**, som består af ELOQ, UNKWON og DJ Er Du Dum Eller Hvad, gæster også Heartland i år. De slog med sidste års EP *Everything is true* sig fast som en af tidens mest dagsordensættende elektroniske acts herhjemme. De har formået at få hver deres særegne lyd til at flyde sammen i et bastungt synthsammenkog, som kan frembringe både følelser og sætte gang i dansebenene. Senere i år er de klar med deres første fuldlængde studiealbum, så der er lagt op til en fest i den sydfynske sommer.

Mens AV AV AV leger med den elektroniske musiks grænser, formår **Søren Huss** som få at eksperimentere med det danske sprog. På albummet *Midtlivsvisen* fra sidste år hylder han livets lysere side på det, som han selv kalder ”en voksen plade til voksne mennesker”. Heartland-gæster i alle aldre er dog velkomne, når Søren Huss sætter tankerne i gang med sin overlegne forståelse for lyriske finurligheder og sit charmerende take på hverdagens små og store udfordringer.

Den danske kvartet **When Saints Go Machine** vendte sidste år efter cirka tre års frivillig pause tilbage til de danske musikscener. De første smagsprøver har givet indtrykket af et band, som har bevæget sig længere væk fra poppens alfarvej og over i et mere eksperimenterende univers end på den seneste udgivelse, *Infinity Pool* fra 2013. Resultatet af denne bevægelse kan man opleve på Heartland Festival til sommer, hvor de uofficelle danmarksmestre i lydlandskaber gæster Egeskov Slot.

**En af de største sangskrivere i 50 år**

”Van Morrison står som en af de absolut største sangskrivere de seneste 50 år. Det er kun anden gang de seneste 11 år, at han besøger Danmark, og vi er meget stolte over at kunne lægge scene til et af hans efterhånden sjældne besøg i landet. Der er garanti for en magisk oplevelse i Egeskovs slotshave, når det enorme bagkatalog rulles ud fredag den 1. juni, og vi håber at kunne skråle med på legendariske numre som *Moondance*, *Crazy Love*, *Into The Mystic*, *And It Stoned Me*, *Have I Told You Lately*, *Gloria*, *Sweet Thing* og ikke mindst *Brown Eyed Girl*,” siger Ulrik Ørum-Petersen, musikprogramchef og direktør for Heartland Festival.

Med dagens offentliggørelser tæller musikprogrammet nu i alt 17 navne. Ud over Van Morrison, AV AV AV, Søren Huss og When Saints Go Machine kan man blandt andre glæde sig til Patti Smith, The The, LCD Soundsystem og mange flere, mens man på talks-programmet blandt andre kan opleve Salman Rushdie og Slavoj Žižek i samtaler. De kommende uger vil der blive føjet en række nye navne til programmet inden for både MUSIC, ART, TALKS og FOOD, inden Heartland Festival løber af stablen for tredje gang på Egeskov Slot fra den 31. maj til den 2. juni 2018.

**Det foreløbige dagsprogram offentliggøres onsdag – og dagsbilletter i salg torsdag**

Sammen med dagens nye navne bliver det foreløbige dagsprogram også offentliggjort. Her vil man kunne se, hvilken dag de hidtidigt offentliggjorte musiknavne kan opleves på dette års Heartland Festival. Sammen med offentliggørelsen af dagsprogrammet vil et begrænset antal dagsbilletter blive sat i salg. De kan købes via [www.heartlandfestival.dk](http://www.heartlandfestival.dk) fra torsdag den 8. februar kl. 10.00.

**Med venlig hilsen**

Have Kommunikation

Presseansvarlig - Have Kommunikation:

Kristina Sindberg // [kristina@have.dk](mailto:kristina@have.dk) // 24 86 01 84  
Peter Pishai Storgaard // [peter.storgaard@have.dk](mailto:peter.storgaard@have.dk) // 28 49 33 86

Heartland Festival:

Direktør: Ulrik Ørum-Petersen // [ulrik@livenation.dk](mailto:ulrik@livenation.dk)

Udviklings- og kommunikationschef: Janne Villadsen // [janne@heartlandfestival.dk](mailto:janne@heartlandfestival.dk)

**BILLETSALG**

Partoutbillet**:** 1.650 DKK

Børnebillet (6-12 år): 650 DKK

Dagsbillet, alle dage: 950 DKK

Dagsbillet, børn (6-12 år): 550 DKK

Billetlink: [www.heartlandfestival.dk](http://Www.lajdhbfkljdfbnalkjebfalk)

**OVERNATNINGSTILBUD**

Campingpas: 200 DKK

Campingpas, børn (6-12 år): 110 DKK

Opslået iglotelt (2 pers.): 650 DKK

Tenthouse (2 pers.): 1.950 DKK

Plads til medbragt campingvogn/autocamper: 850 DKK

Heartland x RUM boutique telt (2-4 pers.): 6.950 DKK – 11.950 DKK

Link: [www.heartlandfestival.dk/overnatning-1](http://www.heartlandfestival.dk/overnatning-1)

*Desuden vil det være muligt at købe en hotelpakke, hvor værelse, shuttle-bus og festivalbillet indgår.*

**OM HEARTLAND FESTIVAL**

Heartland præsenterer et internationalt program sammensat af fire søjler: MUSIC, ART, TALKS og FOOD. Programmets forskellige dele beskæftiger sig med tilværelsen og samfundet i vores del af verden og “dobbeltklikker” på de kulturelle og sociale tendenser, vi til daglig lever midt i - et moderne program, hvis aktualitet forstærkes af de klassiske omgivelser, det præsenteres i på Egeskov Slot på Fyn.

Heartland Festival 2018 finder sted på Egeskov Slot fra 31. maj til 2. juni 2018.

Mere info om Heartland Festival kan findes på [www.heartlandfestival.dk](http://www.heartlandfestival.dk)

**Heartland Festival på de sociale medier**

Facebook: [www.facebook.com/heartlandfestivaldk](http://www.facebook.com/heartlandfestivaldk)

Instagram: @heartlandfestivaldk

Youtube: Heartland Festival

**Heartland Festival er støttet af:**

Faaborg Midtfyn Kommune

Udvikling Fyn

Hovedsponsor: Albani

HEARTLAND FESTIVAL IS PROMOTED BY

LIVE NATION DENMARK - FREDERIKSBERG ALLE 3 - 1790 COPENHAGEN V

WWW.HEARTLANDFESTIVAL.DK